text: থিয়েনওয়েন-১ (সংক্ষেপে TW-1) চীনের জাতীয় মহাকাশ সংস্থা দ্বারা মঙ্গলগ্রহে প্রেরিত রোবটচালিত মহাকাশযানের একটি আন্তঃগ্রহ অভিযান। এই মহাকাশযানটিতে একটি আবর্তক যান, একটি সক্রিয়করণযোগ্য ক্যামেরা (আলোকচিত্রগ্রাহক যন্ত্র), একটি অবতরক যান ও একটি পরিভ্রামক যান আছে। ২০২০ সালের ২৩শে জুলাই তারিখে মহাকাশযানটিকে সফলভাবে চীনের ওয়েনছাং মহাকাশযান উৎক্ষেপণ কেন্দ্র থেকে উৎক্ষিপ্ত করা হয়। উৎক্ষেপণের জন্য দীর্ঘ অভিযাত্রা ৫ ভারী-উত্তোলন রকেট ব্যবহার করা হয়। বর্তমানে মহাকাশযানটি মঙ্গল গ্রহের দিকে তার যাত্রাপথে চলমান আছে। ২০২০ সালের ৯ই অক্টোবর তারিখ নাগাদ এটি ইতিমধ্যেই প্রায় ৩ কোটি কিলোমিটার পথ অতিক্রম করে। থিয়েনওয়েন-১ এ পর্যন্ত দুইটি মাঝ-গতিপথ কক্ষপথীয় ত্রুটি সংশোধন করেছে এবং একাধিক বহনকৃত সরঞ্জামাদির উপরে স্বয়ংক্রিয় ত্রুটিনির্ণয় কাজ সম্পাদন করেছে। মহাকাশযানটি এর আবর্তক যানের উপরে স্থাপিত মঙ্গল গ্রহ শক্তি কণা বিশ্লেষকের সাহায্যে বৈজ্ঞানিক কার্যকলাপ শুরু করেছে এবং এটি থেকে পৃথিবীতে অবস্থিত নিয়ন্ত্রক কেন্দ্রে উপাত্ত প্রেরণ করতে শুরু করেছে। এই অভিযানটির লক্ষ্য হল মঙ্গলগ্রহে বর্তমান বা অতীতে বিদ্যমান প্রাণের অনুসন্ধান করা এবং গ্রহটির পরিবেশের মূল্যায়ন করা।
  
  "থিয়েনওয়েন" () নামটি প্রাচীন চীনের সবচেয়ে বিখ্যাত কবিদের একজন ছু ইউয়েন-এর (৩৪০-২৭৮ খ্রিস্টপূর্বাব্দ)  লেখা একটি দীর্ঘ কবিতার নামে দেওয়া হয়েছে। কবিতাটিতে কবি ধারাবাহিকভাবে অনেকগুলি প্রশ্ন করেছেন, যার প্রথমটি হল মহাবিশ্ব কীভাবে সৃষ্টি হয়েছিল, তার উপরে একটি প্রশ্ন।
  
  থিয়েনওয়েন-১ ছিল জুলাই ২০২০ মঙ্গলগ্রহে উৎক্ষেপণের জানালার সময়ে প্রেরিত তিনটি মহাকাশ অভিযানের দ্বিতীয়টি। বাকী দুইটি অভিযান হল সংযুক্ত আরব আমিরাত মহাকাশ সংস্থা কর্তৃক প্রেরিত হোপ আবর্তক যান এবং মার্কিন যুক্তরাষ্ট্রের প্রেরিত মার্স ২০২০ অভিযান। তিনটি অভিযানই ২০২১ সালের ফেব্রুয়ারি নাগাদ মঙ্গলগ্রহে পৌঁছাবে বলে আশা করা হচ্ছে।
  
  ২০২০ সালের সেপ্টেম্বর মাসে থিয়েনওয়েন-১ মহাকাশযানটি এর TW-1 সক্রিয়করণযোগ্য ক্যামেরাটিকে (T.D.C.) সক্রিয় করে, যা মূলত একটি ক্ষুদ্র উপগ্রহ যাতে দুইটি আলোকচিত্রগ্রাহক যন্ত্র বা ক্যামেরা আছে, যেগুলি বিভিন্ন আলোকচিত্র গ্রহণ করে এবং থিয়েনওয়েন-১-এর সাথে ওয়াইফাই সংযোগ পরীক্ষা করে দেখে।
  
  তথ্যসূত্র
  
  বিষয়শ্রেণী:চীনা মহাকাশ সন্ধানী
  বিষয়শ্রেণী:মঙ্গলগ্রহ পরিভ্রামক
  বিষয়শ্রেণী:মঙ্গলগ্রহে অভিযান
  বিষয়শ্রেণী:নভোজীববিজ্ঞান মহাকাশ অভিযান
  বিষয়শ্রেণী:ছয় চাকাযুক্ত রোবট
  বিষয়শ্রেণী:২০২০-এ উৎক্ষিপ্ত মহাকাশ সন্ধানী
  বিষয়শ্রেণী:২০২০-এ চীন
title: থিয়েনওয়েন-১